Japan troef SA hokkievroue in laaste losmaker | Netwerk24
23 Julie 2021 16:57
Erin Christie, kaptein van Suid-Afrika, in aksie in 2018 se Wêreldbeker-toernooi in Londen. Foto: Getty Images
Die Suid-Afrikaanse vrouehokkiespan het met 0-1 teen die Olimpiese gasheer, Japan, vasgeval in sy tweede en laaste oefenwedstryd Vrydag in Tokio.
Die spanne het in twee helftes van 'n kwartier elk geoefen.
Japan is 13de op die wêreldranglys en Suid-Afrika beklee in die 16de plek die swakste ranglysposisie onder die 12 vrouespanne by die Spele.
Erin Christie se span begin sy aanslag Saterdag teen Ierland (9de), wat in 2018 die eindstryd van die Wêreldbeker (WB)-toernooi in Engeland gehaal het. Dít was die Iere se eerste WB-verskyning in 16 jaar.
Die span wat Ierland in daardie geskiedkundige eindstryd met 6-0 geklop het, Nederland, is hoeka Maandag die Iere se volgende teenstander in Tokio.
Ierland het sy vorige wedstryd teen Suid-Afrika, in Februarie 2020 in Stellenbosch, met 3-0 gewen.
Suid-Afrika se mans se laaste oefenstryd, wat Vrydag teen Spanje sou plaasgevind het, is gekanselleer. Die SA mans begin hul Spele Saterdag teen Brittanje. Dié twee spanne was in 2012 in Londen ook teenstanders, toe die Proteas laas by 'n Spele in aksie was.
Suid-Afrika het vandeesweek ter voorbereiding van die Spele verkorte oefenstryde teen Nieu-Seeland en Argentinië gespeel. – Johann de Jager, sahockey.co.za